Ir-Regolament tal-Kummissjoni (KE) Nru 385/2001
tas-26 ta’ Frar 2001
li jemenda r-Regolament (KE) Nru 2848/98 fis-settur ta’ tabakk mhux maħdum fir-rigward tal-kontenut ta’ umdità permess meta jiġu kunsinnati ċerti varjetajiet ta’ tabakk u ż-żoni ta’ produzzjoni li għandhom l-għarfien
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jwaqqaf il-Komunità Ewropea,
Wara li kkonsidrat ir- Regolament tal- Kunsill (KEE) Nru 2075/92 tat-30 ta’ Ġunju 1992 dwar l-organizzazzjoni komuni tas-suq tat-tabakk mhux maħdum [1], kif l-aħħar emendat bir-Regolament (KE) Nru 1336/2000 [2], u b’mod partikolari Artikolu 7 tiegħu,
Billi:
(1) L-ewwel subparagrafu ta’ Artikolu 15(2) tar-Regolament tal-Kummissjoni (KE) Nru 2848/98 tat-22 ta’ Diċembru 1998 li jippreskrivi regoli dettaljati għall-applikazzjoni tar-Regolament tal-Kunsill (KEE) Nru 2075/92 fir-rigward ta’ l-iskema tal-premium, il-kwoti ta’ produzzjoni u l-għajnuna speċifika li trid tingħata lill-gruppi ta’ produtturi fis-settur tat-tabakk mhux maħdum [3], kif l-aħħar emendat bir-Regolament (KE) Nru 1249/2000 [4], jistabilixxi li l-parti fissa tal-premium u l-kwantità li trid tiġi paċuta kontra d-dikjarazzjoni tal-kwota ta’ produzzjoni għandhom jiġu kalkulati fuq il-bażi tal-piż tat-tabakk f’forma ta’ weraq. It-tieni subparagrafu ta’ dak l-Artikolu jistipula li l-piż irid jiġi aġġustat fuq il-bażi tal-kontenut ta’ umdità stipulat f’Anness IV għall-varjetà konċernata sa massimu ta’ 4 %. Ċerti varjetajiet ta’ tabakk fil-gruppi II u III, imnixxef permezz ta’ metodi tradizzjonali ta’ tnixxif bl-arja f’nixxiefa tradizzjonali, huma prodotti f’reġjuni li jista’ jkollhom livelli għoljin ta’ preċipitazzjoni matul il-perjodu tal-kunsinna. Taħt dawn iċ-ċirkostanzi huwa diffiċli li wieħed jissorvellja l-kontenut ta’ umdità f’tabakk tradizzjonali imnixxef bl-arja meta dan jiġi kunsinnat. Il-kontenut massimu ta’ umdità għal dawk il-varjetajiet għandu għalhekk jiġi emendat.
(2) Artikolu 8 tar-Regolament (KE) Nru 2848/98 jistipula li ż-żoni ta’ produzzjoni msemmija f’Artikolu 5(a) tar-Regolament (KEE) Nru 2075/92 huma kif stipulat f’Anness II li jinsab mar-Regolament (KE) Nru 2848/98. Il-Portugall talab lill-Kummissjoni sabiex tinkludi r-reġjun ta’ Beiras fil-lista ta’ żoni ta’ produzzjoni tradizzjonalment rikonoxxuti għall-produzzjoni ta’ tabakk fil-grupp I. Beiras hija żona ta’ produzzjoni tradizzjonali għall-varjetajiet fil-grupp II. Anness II li jinsab mar-Regolament (KE) Nru 2848/98 għandu għalhekk jiġi emendat sabiex jinkludi din ir-reġjuni bħala żona ta’ produzzjoni rikonoxxuta għall-grupp I.
(3) Il-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni tat-Tabakk,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2848/98 huwa emendat kif ġej:
1. Artikolu 15(2) huwa sostitwit b’dan li ġej:
"2. Il-parti l-fissa tal-premium li jrid jitħallas jew lill-gruppi ta’ produtturi sabiex jitqassam kollu lil kull membru tal-grupp jew lill-produtturi individwali li m’humiex membri ta’ grupp, u l-kwantità li trid tiġi paċuta kontra d-dikjarazzjoni tal-kwota ta’ produzzjoni tal-parti konċernata għandha tiġi kalkulata fuq il-bażi tal-weraq tat-tabakk tal-grupp ta’ varjetajiet konċernati li jikkorrispondu mal-kwalità minima meħtieġa u meħuda mill-ewwel proċessatur.
Meta l-kontenut ta’ l-umdità jkun differenti mill-livell stipulat f’Anness IV għall-varjetà konċernata, il-piż għandu jiġi aġġustat għal kull punt ta’ perċentwali tad-differenza, skond it-tolleranzi stipulati f’dak l-Anness."
2. Anness II huwa mibdul b’ Anness I ta’ dan ir-Regolament.
3. Anness III huwa sostitwit b’Anness II li jinsab ma’ dan ir-Regolament.
4. Anness IV huwa sostitwit b’Anness III li jinsab ma’ dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta’ Frar 2001.